กรมอุตุฯ แจ้งการตรวจวัดอุณหภูมิสูงสุดส่งท้ายเดือนมีนาคมร้อนจัดที่จังหวัดเพชรบูรณ์ วัดได้ 40.5 องศาเซลเซียส
กรมอุตุนิยมวิทยา รายงานการตรวจวัดอุณหภูมิสูงสุดเมื่อวานนี้ (31 มี.ค.66) พบว่า ภาคเหนือมีอุณหภูมิสูงสุดวัดได้ 40.5 องศาเซลเซียส ที่อำเภอเมือง จังหวัดเพชรบูรณ์ รองลงมาภาคกลางอำเภอเมือง จังหวัดกาญจนบุรีวัดได้ 39.9 องศาเซลเซียส ภาคตะวันออกเฉียงเหนือ วัดได้ 39.5 องศาเซลเซียส ที่อำเภอเมืองจังหวัดชัยภูมิ ภาคตะวันออกที่อำเภอเมือง และอำเภอกบินทร์บุรี จังหวัดปราจีนบุรี วัดได้ 38.6 องศาเซลเซียส กรุงเทพมหานครและปริมณฑล วัดได้ 38.2 องศาเซลเซียส ที่อำเภอคลองหลวง จังหวัดปทุมธานี ส่วนภาคใต้ฝั่งตะวันตกวัดได้ 39.6 องศาเซลเซียส ที่อำเภอเหนือคลอง จังหวัดกระบี่  และภาคใต้ฝั่งตะวันออกวัดได้ 37.8องศาเซลเซียส ที่อำเภอพระแสง จังหวัดสุราษฎร์ธานี  สำหรับสภาพอากาศในวันนี้ (1 เม.ย.) ถึงวันที่ 4 เม.ย. จะมีอากาศร้อนถึงร้อนจัดโดยทั่วไปกับมีฟ้าหลัวในตอนกลางวัน  ขณะเดียวกันลมตะวันตกจะเคลื่อนเข้าปกคลุมภาคเหนือและภาคตะวันออกเฉียงเหนือ ในขณะที่ลมใต้และลมตะวันออกเฉียงใต้พัดปกคลุมภาคตะวันออกเฉียงเหนือตอนล่าง ภาคกลาง และภาคตะวันออก ลักษณะเช่นนี้ทำให้ภาคเหนือตอนล่าง ภาคตะวันออกเฉียงเหนือ ภาคกลาง และภาคตะวันออก จะมีฝนฟ้าคะนองกับมีลมกระโชกแรงบางแห่ง ส่วนวันที่ 5 – 6 เม.ย.  ลมใต้และลมตะวันออกเฉียงใต้พัดปกคลุมภาคตะวันออกเฉียงเหนือตอนล่าง ภาคกลางตอนล่าง และภาคตะวันออก ทำให้บริเวณดังกล่าวยังคงมีฝนฟ้าคะนองเกิดขึ้นบางพื้นที่